ཕ་ཡུལ་དུ་ལོག་ཐེངས་རེར།འབྲོང་གི་རྭ་རྩེ་ནས་འཐོར་བའི་བཙན་པོའི་རྒྱལ་རབས་དང་།མཚོན་གྱི་སོ་ཁ་ནས་གྱེས་པའི་ཕུ་ནུའི་གཞིས་བྱེས་ལ།ཨ་ལ་ལ་མོའི་དྲན་གླུ་དང་ཀི་ཀི་བསོ་བསོའི་ར་མདའ་བསྒྲན་པའི་གསང་མཐོའི་ང་རོ་དགསྨད་འཚོང་མ་ཞིག་གི་གདོང་ལ་བརྐུས་པའི་ཚོན་རྩི་བཞིན།བདག་གི་གས་ཆགས་ཀྱི་སེམས་པ་བཙན་གྱིས་ཤོག་དངུལ་གྱི་ཕོ་བྲང་ཞིག་ཏུ་བསྐྲུན་ནས།བསླུ་བྲིད་ཀྱི་ཞགས་སྣེ་ན་འཁོར་བའི་ཧམ་སེམས་ཀྱི་ལྩགས་ཀྱུ་དང་ཨ་ལུང་།ང་ཡི་ནང་སེམས་ཀྱི་འཇིག་རྟེན་ལ་ཇེ་ཉེར་བཏུད་འོང་།དེས་ཀྱང་ག་ལ་ཚད་དེ།སུ་ཡང་བཏུད་མི་ཕོད་པའི་འབྲོང་ལ་ཟེ་འཇུ་བྱེད་པའི་ཕུ་ནུ་ཚོའི།གཤིན་རྗེས་ལ་མགོ་ལྟ་བུའི་ཕ་ས་བཟུང་ནས་རང་སྲོག་ལ་འགེབ་སྲུང་དང་།དམྱལ་བའི་འགག་འཕྲང་ལྟ་བུའུ་གཡུལ་ས་བརྩད་དེ་འཚོ་གནས་ཀྱི་མངའ་ཐང་སྐྱེད་མྱོང་བའི་སྐྱིད་སྡུག་མཉམ་མྱོོང་གི་ལོ་ཟླ་དག་རིམ་གྱིས་མག་མོག་གི་གཏམ་རྒྱུད་དུ་གྱུར་ཏེ།ད་ལྟ།གྱོད་ནག་གི་ལབ་ཙེ་ལ་བསང་གསུར་གྱི་གསེར་སྐྱེམས་ཕུད་དེ།རྩྭ་ཐང་གི་གཡུལ་འགྱེད་ལ་ངོ་མཚར་གྱི་གླེང་གཞི་བཟོས་ཏེ།ཁྲག་དྲི་འཐུལ་བའི་ཤི་མནའ་རེ་རེ་ལ་རྡོག་པ་གཏད་དེ།མེས་པོའི་རལ་གྲིའི་སྟེང་ལ་སྤུན་ཟླའི་རྣམ་ཤེས་བཞག་ནས་ལྷ་ཚོཊ་ལ་འབུལ་བཞིན།ལྷ་ཚོགས་ཀྱི་སྨ་ར་དང་འཛུམ་མདངས་དོད་པའི་ཐམ་གར།མཛའ་བརྩེ་དང་ཕྱི་ཐགདམ་བཅའ་སོགས་ཡོད་ཚད་གྱིས་མཆོད་འཕུལ་བྱེད་གྱིན་འདུགདེ་རུ།བླ་དཔོན་ཆོས་དཔོན་ཚོའི་ཚིལ་གྱིས་གཡོག་པའི་ཞབས་རྗེས་རེ་རེ།གནས་ཡུལ་འདིའི་མཐར་ཐུག་གི་དམིགས་འབྲས་དང་བདེན་པ་སྟེ།ཞབས་རྗེས་རེ་རེ་ཡི་འདོག་འཇོག་དང་སྟངས་སྟབས་འགྱུར་ཚུལ་དང་བསྟུན་ཏེ།ཁྱོད་ཤི་ང་གསོན་གྱི་གཡུལ་སའང་ཆོས་སྐྱོང་གདུག་རྩུབ་ཅན་ཚོའི་སྤྱན་མིག་གཡོ་ཐེངས་རེའི་ཁ་དོག་དཀར་དམར་ཙམ་རེད།འབྲུག་གྲགས་པ་དང་།གློག་འཁྱུག་པ།སྤྲིན་འཁྲུག་པ་སོགས་ཀྱི་སྐད་ཅིག་མ་རེ་རེར།ང་རང་ཕ་ཡུལ་དང་གཏན་དུ་གྱེས་སའི་ཐག་རིང་ཐག་རིང་ཞིག་ལ་སྐྱེལ་བཞིན་པ་དང་ཇི་འདྲའི་འདྲ་ཨང་།